Saksa leht paljastab keeleinspektorite "hirmuteod"    Narvskaja Gazeta peatoimetaja Sergei Stepanov on Saksamaa suurlehele Frankfurter Allgemeine Zeitung antud usutluses nimetanud meie keelekasutust kontrollima seatud ametkonda keele-Gestapoks.    Stepanovile sekundeerib Narva volikogu esimees ja viimastel  valimistel Keskerakonna nimekirjas riigikokku valitud Mihhail Stalnuhhin, kes iseloomustab sama asutust kui keeleinkvisitsiooni läbiviijat.    Saksa lehe väitel on inspektsioon kahe narvaka pahameele ära teeninud sellega, et on ajanud eesti keelt mitteoskavatele õpetajatele ja teistele keeleoskusnõude alla kuuluvate ametite pidajatele hirmu nahka. "Sõbralikud daamid ja härrad Tallinnast koputavad viisakalt uksele, aga siis seavad sisse tõelise hirmuvalitsuse," iseloomustatakse artiklis  keeleinspektorite tööd.    Keskseks tunnistajaks nõiajahile on 33aastase staažiga Narva õpetaja Tatjana Tereškova. Ta on kulutanud keelekursustele umbes 400 eurot, kuid keeleeksamit pole suutnud sooritada. Õpetaja ei loodagi enam, et ta võiks kunagi õpetajatööks vajaliku keeletaseme saavutada ja kardab seetõttu tööta jääda.    "Nüüd istub Tereškova Narva koolis ja väriseb. Mööngem, et tema värisemine pole päris ehtne. Ta on kogenud õpetajanna ja teab, et veidi näitekunsti ei tee paha, kui tahetakse  ennast kuuldavaks teha," kirjeldab Frankfurter Allgemeine nähtud pilti. "Armas härra, meil, vene koolide õpetajatel, on lihtsalt hirm," võtab seepeale sõna ka õpetaja ise. Kõneka faktina toob leht ära tõsiasja, et 70% Narva õpetajatest kukkus keeleeksamil läbi.    Keeleinspektsiooni nõunik Hele Pärn möönis, et see number võib vastata tõele. Samas ei paista Narva näitajad keeleeksami sooritamise üldisel taustal eriti silma, sest näiteks 2009. aastal sai eksamile tulnutest läbi vaid ligikaudu  kolmandik. "Inimesed ei suhtu eksamiks valmistumisse piisavalt tõsiselt. Arvatakse, et eks kuidagi ikka läbi saab," põhjendas Pärn kesist tulemust. Eksamil läbikukkumise rekord olevat praegu inimese käes, kes on õnne proovinud 40 korda.    Allikas: Õhtuleht